
הוי אומר זו תפילה
(גמרא תענית דף ב)
לימוד יומי לכיתות ג 
הלכות טעמים וסיפורים על תפילת שמונה עשרה
עריכה ועיבוד: הלה בורשטין, עמירם אלבה

הלימוד מבוסס בעיקר על הנכתב בספר פניני הלכה. יש להתאים את התוכן לרמת הכיתה. בכל יום יש ללמוד חלק אחד לפני או אחרי התפילה.
בסיום כל קטע הוספנו שאלה לחשיבה / לדיון להפנמת הדברים.
קטעים שמיועדים רק לכיתות הגבוהות סומנו בכתב יד.


בס"ד, חשוון תשע"ט
מבצע "עבודה שבלב" 
לימוד יומי הלכות טעמים וסיפורים על תפילת שמונה עשרה
בכיתה ג' אנו זוכים להוסיף את תפילת שמונה עשרה. אמנם כתבנו כאן תאריכים אולם אפשרי גם לא ללמד לפי התאריכים, אלא בכל פעם שאתם רוצים להוסיף ברכה מברכות שמונה עשרה – ללמוד את אותה ברכה ולהוסיף אותה. בשלבי האמצע אין צורך לומר את כל שמונה עשרה וגם אפשר לצורך הלימוד להגיד את הברכה בקול כולם יחד כדי לראות שכולם אומרים אותה נכון.
הלימוד על תפילת שמונה עשרה מבוסס על מה חומרים שנכתבו ע"י ר' אלישע הנשקה מישיבת הר ברכה עבור בי"ס הרב ברכה בנות ואנו מודים להם על הרשות להשתמש בחומרים אלו. כמו כן שילבנו כמה הלכות של תפילת העמידה שהופיעו בדפי לימוד של בתי ספר אחרים
נקדים כאן כמה הלכות אשר נכתבו על ידי הרב אמסלם עבור ביה"ס שלו:

· יום שני כ' בחשוון - שמות התפילה -
אנו זוכים להתחיל ללמוד היום על תפילת שמונה עשרה שהיא עיקר התפילה שתיקנו אנשי כנסת הגדולה.
תפילת שמונה עשרה נקראת כך מכיון שכשקבעו חכמינו ז"ל את תפילת שמונה עשרה היו בתפילה שמונה עשרה ברכות. אולם אם נספור את הברכות שיש בתפילה נגלה שיש בה תשע עשרה ברכות. הסיבה לכך היא, שבמהלך הדורות היו תקופות שבהם אסור היה לקיים מצוות והיתה בעיה עם אנשים שהיו מלשינים לגוים על היהודים שכן מקיימים מצוות. באו חכמים והוסיפו ברכה נוספת לתפילת שמונה עשרה, ברכה זו נקראת ברכת "על המינים" בה אנו מבקשים מה' שלא יצליח את דרכם של המלשינים. אם כן כיום יש בתפילת שמונה עשרה תשע עשרה ברכות.
שמות נוספים יש לתפילת שמונה עשרה – "תפילת הלחש" ו"תפילת העמידה" וזאת מפני שאת התפילה הזאת אנו אומרים בלחש (יש לבטא את התפילה בשפתיים ולא לקרוא בלב) וכן מפני שאת התפילה הזאת אנו אומרים בעמידה כמו שהמלאכים עומדים ברגליים ישרות וצמודות ומשבחים את ה'.
· נסו להזכר על מי בתנ"ך מסופר שהתפללה בלחש ומי שעמד מסביבה לא שמע את קולה?
· לסיכום, מה הם שמות תפילת שמונה עשרה?


· יום שלישי כ"א בחשוון –  תפילת עמידה שִׂיחָה אִישִׁית עִם הַמֶּלֶךְ.
תְּפִלַּת הָעֲמִידָה הִיא הַשִּׂיא שֶׁל הַתְּפִלָּה, וְכָל הַחֲלָקִים שֶׁלְּפָנֶיהָ הֵם כְּמוֹ הֲכָנוֹת לִקְרָאתָהּ; שֶׁאַחֲרֵי שֶׁקִּבַּלְנוּ עַל עַצְמֵנוּ עֹל מַלְכוּת שָׁמַיִם וְעֹל מִצְוֹות בִּקְרִיאַת שְׁמַע, אֶפְשָׁר לַעֲמֹד לִפְנֵי ה' בִּתְּפִלָּה. 
בִּתְפִלַּת הָעֲמִידָה אֲנַחְנוּ כְּעוֹמְדִים לִפְנֵי הַמֶּלֶךְ, וְלָכֵן צְרִיכִים לָבוֹא אֵלֶיהָ בִּלְבוּשׁ מְכֻבָּד. וְנוֹהֲגִים לִפְסֹעַ שְׁלוֹשׁ פְּסִיעוֹת לִקְרַאת תְּפִלַּת עֲמִידָה, כְּדֵי לְהַרְגִּישׁ אֶת הָרָצוֹן לְהִתְקָרֵב וְלַעֲמֹד לִפְנֵי ה'.
וְלַמְרוֹת שֶׁבְּכָל חֶלְקֵי הַתְּפִלָּה יכוֹל הַמִּתְפַּלֶּל לְהַפְנוֹת אֶת פָּנֶיו לְכָל כִּוּוּן שֶׁיִרְצֶה, בִּתְפִלַּת עֲמִידָה צָרִיךְ לָעֲמוֹד לְכִוּוּן יְרוּשָׁלַיִם, לַמָּקוֹם שֶׁבּוֹ בָּחַר ה' לְהַשְׁרוֹת אֶת שְׁכִינָתוֹ בָּעוֹלָם.
(ע"פ פניני הלכה תפילה י"ז, א-ג)
· מדוע בתפילת העמידה יש לבוא בלבוש מכובד?
· סיפור להפסקת עשר –  עמידת דום של רבי משה פיינשטיין

רבי משה פיינשטיין זצ"ל, היה מגדולי הדור שלפנינו והנהיג את יהדות ארה"ב ואת יהדות העולם כולו. בצעירותו היה רב בעיר לובאן (שנמצאת כיום בפולין) ובשלב כלשהוא הצליח לעזוב את המשטר הקומוניסטי ולהגיע לארצות הברית. הוא נשאל שאלות רבות שהתפרסמו בספרי ה"אגרות משה" שלו. ספרים אלו  משמשים כספרי פסיקה חשובים גם כיום.
בתפילת שמונה עשרה שלו היה נוהג לעמוד ממש ללא כל תזוזה, מלבד כאשר צריך היה להשתחוות. יום אחד שאלו אותו מדוע הוא מתפלל כך ממש בלי לזוז? 
רבי משה סיפר שכאשר היה גר בעיר לובאן הקומוניסטים לקחו אותו פעם לחקירה. באותה חקירה הוא נדרש לעמוד דום כמו חייל במשך זמן רב. הוא הרגיש מאוד מושפל ומאז החליט שהוא יראה את הכנעתו לפני המושל האמיתי, מלך מלכי המלכים הקב"ה, ואת זה יעשה על ידי עמידה כזו במשך כל זמן שמונה עשרה.
(עפ"י 'ברומו של עולם' מאת הרב יעקב ישראל לוגאסי,  עמוד 418)


· יום רביעי כ"ב בחשוון - מבנה התפילה - 
את תפילת שמונה עשרה ניתן לחלק לשלושה חלקים:
1. שלוש ברכות ראשונות – שבח (אבות, גבורות, אתה קדוש).
2. שלוש עשרה ברכות אמצעיות שבין השבח להודאה  הנקראות -בקשות.
3. שלוש ברכות אחרונות - עבודה, הודאה, שים שלום.
כשאנו באים לבקש משהו מאדם חשוב, ראשית אנו מדברים בשבחו, לאחר מכן אנו מבקשים את בקשתנו ובסיום דברינו אנו מודים לו. כן הדבר כשאנו פונים בתפילה אל ה'. ראשית אנו משבחים את ה' בשלוש הברכות הראשונות של התפילה, לאחר מכן אנו מבקשים מה' את בקשותינו ולאחר שסיימנו לבקש אנו מודים לה' על כל הטובה שנתן לנו ושיתן לנו.
· לסיכום, מה הם שלושת חלקי התפילה?

· יום חמישי כ"ג בחשוון - פסיעות בפתיחת ובסיום התפילה - 
לפני שאנו מתחילים את תפילת שמונה עשרה אנו פוסעים שלוש פסיעות קדימה ורק אז מתחילים בתפילה. אנו נוהגים כך מכיון ואנו ניגשים להתפלל לפני ה' ומאחר וכך עלינו להתקרב ממקומנו אל מקום אחר  ושם נתפלל. במידה ויש צורך עלינו לצעוד בתחילה שלש פסיעות אחרוה כדי שנוכל לצעוד שלש פסיעות קדימה, אולם העיקר אלו הפסיעות קדימה לפני התפילה.
כמו כן בסיום התפילה אנו פוסעים שלוש פסיעות אחורה ומשתחוים וזאת משום שבסיום התפילה אנו נפרדים מה' וכמו שכשנפרדים ממלך בשר ודם לא מפנים את הגב והולכים אלא פוסעים מעט אחורה וקדים (משתחוים) לאות כבוד כך אנו נוהגים בסיום התפילה - אנו פוסעים אחורה שלוש פסיעות וקדים (משתחוים).
לאחר הפסיעה אחורנית לא חוזרים מיד למקום אלא מחכים מעט ואז ניתן לחזור.
· לאיזה כיוון פוסעים לפני התפילה ולאיזה כיוון אחרי התפילה ומדוע?

· יום שישי כ"ד בחשוון - כריעות והשתחוויות ותפילה בלשון רבים
בתפילת שמונה עשרה אנו כורעים ומשתחווים ארבע פעמים בלבד. פעמיים בברכת אבות(בתחילת התפילה). ופעמיים בברכת מודים (לקראת סיום התפילה).
נלמד היום ענין נוסף. אם נעיין בתפילת שמונה עשרה נגלה שכל התפילה כתובה בלשון רבים (חננו, השיבנו, חטאנו, גאלנו, רפאנו, ברכנו, קבצנו…) מה הסיבה לכך? כשאדם בא להתפלל אין הוא מתפלל רק על עצמו אלא הוא מתפלל על כל עם ישראל מתוך דאגה לכל עם ישראל בכל מקום שהם.
· על מה אנו צריכים להתכוון כאשר אנו אומרים את התפילה בלשון רבים? האם רק על האחרים? האם רק על עצמנו?

· יום ראשון כ"ו בחשוון - ה' שפתי תפתח ופי יגיד תהילתך - 
דבר ידוע הוא שיש להתכון למה שאנו אומרים בתפילה, עד שאמרו שתפילה ללא כונה הרי היא כגוף ללא נשמה - כמו שגוף ללא נשמה אינו מועיל כך תפילה ללא כונה היא פחותה. אמנם גם בה אנו מראים שאנו רוצים להיות קשורים לה' אולם תפילה בכוונה כמובן עדיפה מאוד. 
משום כך אנו פותחים את תפילת שמונה עשרה בפסוק "ה' שפתי תפתח ופי יגיד תהילתך". בפסוק זה אנו פונים אל ה' בבקשה שיפתח את שפתינו ויעזור לנו להתפלל בכונה.
· על מה אנו מבקשים במילים הפותחות את שמונה עשרה – ה' שפתי תפתח ופי יגיד תהלתך?


· יום שני כ"ז בחשוון – ברכת אבות וגבורות נִזְכָּרִים שֶׂה' מֵגֵּן וְגוֹאֵל ונזכרים בגבורתו שהוא המשגיח והמחיה

חֲזַ"ל לָמְדוּ מִמֹּשֶׁה רַבֵּנוּ, שֶׁצָּרִיךְ לְחַלֵּק אֶת הַתְּפִלָּה לִשְׁלוֹשָׁה חֲלָקִים: שֶׁבַח, בַּקָּשָׁה וְהוֹדָאָה. בִּשְׁלוֹשׁ הַבְּרָכוֹת הָרִאשׁוֹנוֹת אָנוּ דּוֹמִים לְעֶבֶד שֶׁמְּסַדֵּר שֶׁבַח לִפְנֵי אֲדוֹנוֹ, בְּאֶמְצָעִיּוֹת  - לְעֶבֶד שֶׁמְּבַקֵּשׁ בַּקָּשׁוֹת מֵאָדוֹנוֹ, וּבַשָּׁלוֹשׁ הָאַחֲרוֹנוֹת - לְעֶבֶד שֶׁקִּבֵּל פְּרָס מֵאָדוֹנוֹ וְהוֹלֵךְ לוֹ.
אֶת הַחֵלֶק הָרִאשׁוֹן בַּתְּפִלָּה, הַשֶּׁבַח, אָנוּ פּוֹתְחִים בְּבִרְכַּת אָבוֹת.
בִּבְרָכָה זוֹ אֲנוּ מַזְכִּירִים לְעַצְמֵנוּ שֶׂה' הוּא אֱלֹקֵי אֲבוֹתֵינוּ, שֶׁזָּכוּ שֶׂה' הִתְגַּלָּה אֲלֵיהֶם וְדִבֵּר אִתָּם.
בִּבְרָכָה זוֹ אֲנַחְנוּ גַּם מְשַׁבְּחִים אֶת ה' וּמְתָאֲרִים אוֹתוֹ בְּכִינוּיִים שׁוֹנִים כְּדֵי לְהַזְכִּיר לְעַצְמֵנוּ מוּל מִי אָנוּ עוֹמְדִים בִּתְּפִלָּה. כָּךְ אָנוּ יְכוֹלִים לְהִתְפַּלֵּל כְּרָאוּי, בְּכַוָּנָה וּבְכָבוֹד.
בַּבְּרָכָה הַשְּׁנִיָּה שֶׁבְּבִרְכוֹת הַשֶּׁבַח, אָנוּ מַזְכִּירִים לְעַצְמֵנוּ שֶׂה' נוֹתֵן חַיִּים לָעוֹלָם וּבְעָתִיד הוּא גַּם יְחַיֶּה אֶת הַמֵּתִים בִּגְבוּרָתוֹ. 
מִשּׁוּם שֶׁבִּבְרָכָה זוֹ מֻזְכֶּרֶת גְּבוּרָתוֹ שֶׁל ה', וְשֶׁהוּא מְחַיֶּה אֶת הָעוֹלָם, בִּימֵי הַחֹרֶף אֲנַחְנוּ גַּם מַזְכִּירִים בַּבְּרָכָה שֶׂה' מוֹרִיד אֶת הַגֶּשֶׁם, וּבִימֵי הַקַּיִץ – מוֹרִיד הַטַּל, שֶׁגַּם דְּבָרִים אֵלּוּ נַעֲשִׂים בִּגְּבוּרָה וּמְבִיאִים חַיִּים לָעוֹלָם. בְּנוֹסָף, אֲנַחְנוּ מַזְכִּירִים בַּבְּרָכָה שֶׂה' עוֹזֵר לַנוֹפְלִים, רוֹפֵא חוֹלִים וּמַתִּיר אֲסוּרִים.
 (עפ"י פניני הלכה תפילה י"ז, י ועוד)
· חשבו באיזה דברים אתם מרגישים את גבורתו של הקב"ה?

· יום שלישי כ"ח בחשוון – בִּרְכַּת קְדֻשַּׁת ה' – ה' עֶלְיוֹן מִכָּל מְצִיאוּת

בַּבְּרָכָה הַשְּׁלִישִׁית, שֶׁמְּסַיֶּמֶת אֶת חֵלֶק בִּרְכוֹת הַשֶּׁבַח שֶׁל תְּפִלַּת עֲמִידָה, אֲנַחְנוּ מַזְכִּירִים לְעַצְמֵנוּ שֶׂה' הוּא קָדוֹשׁ. כְּלוֹמַר, ה' מֻבְדָּל וְעֶלְיוֹן מֵאִתָּנוּ עַד שֶׁאִי אֶפְשָׁר לְהַכִּיר אוֹתוֹ לְגַמְרֵי. וּבְכָל זֹאת, אֲנַחְנוּ מַמְשִׁיכִים וְאוֹמְרִים בַּבְּרָכָה שֶׁקְּדוֹשִׁים בְּכָל יוֹם יְהַלְּלוּ אֶת ה', כְּלוֹמַר - עַם יִשְׂרָאֵל, שֶׁגַּם הוּא קָדוֹשׁ וּמְיֻחָד מִשְּׁאַר הָעַמִּים, יָכֹל לַעֲבֹד אֶת ה' לַמְרוֹת שֶׂה' הוּא עֶלְיוֹן מֵאִתָּנוּ בְּאֹפֶן מֻחְלָט. וְיֵשׁ מְפָרְשִׁים שֶׁהַקְּדוֹשִׁים שֶׁמֻּזְכָּרִים בַּבְּרָכָה, אֵלּוּ הַמַּלְאָכִים שֶׁאוֹמְרִים שִׁירָה לַה'.    
· מה פירוש המילה קדוש?

· יום רביעי כ"ט בחשוון – בִּרְכַּת הַדַּעַת – הַבַּקָּשָׁה עַל הַחָכְמָה.

אַחֲרֵי שֶׁסִּיַּמְנוּ אֶת חֵלֶק בִּרְכוֹת הַשֶּׁבַח שֶׁל תְּפִלַּת הָעֲמִידָה, אָנוּ מַתְחִילִים אֶת חֵלֶק בִּרְכוֹת הַבַּקָּשָׁה. הַבְּרָכָה הַמַּתְחִילָה אֶת בִּרכוֹת הַבַּקָּשָׁה הִיא בִּרְכַּת הַדַּעַת, שֶׁהִיא הַדָּבָר הַמְּיֻחָד שֶׁיֵּשׁ בָּאָדָם, וְאֵין לְבַעֲלֵי הַחַיִּים. בְּלִי דַּעַת אִי אֶפְשָׁר לְהַבְדִּיל בֵּין טוֹב לְרַע. אֲנַחְנוּ פּוֹתְחִים אֶת הַבְּרָכָה בְּשֶּׁבַח, וּמַזְכִּירִים לְעַצְמֵנוּ שֶׂה' הוּא הַנּוֹתֵן לָאָדָם דַּעַת, וּמִתּוֹךְ כָּךְ אֲנַחְנוּ עוֹבְרִים לְבַקֵּשׁ שֶׁיַּעֲנִיק לָנוּ ה' עוֹד חָכְמָה וְדַעַת, שֶׁרַק כַּאֲשֶׁר יֵשׁ לָנוּ חָכְמָה אֲנַחְנוּ יְכוֹלִים לָדַעַת עַל מָה רָאוּי עוֹד לְבַקֵּשׁ וְאֶת מָה רָאוּי לִרְצוֹת.  
(ע"פ הָרַב סולטנוביץ' בַּשִּׁעוּרִים עַל אוֹרוֹת הַתְּשׁוּבָה)
· בכל אחת מברכות הבקשה רצוי שנוסיף לפחות בליבנו את הבקשות האישיות שלנו. מה הייתם רוצים לבקש בברכת הדעת? [הצלחה במבחן, הבנה בלימוד וכו']
· סיפור להפסקת עשר – בזכות מה זכה ה"חזון איש" לגדול בתורה?

ה"חזון איש" היה רב חשוב מאוד שזכה לעלות לארץ וייסד ישיבה גדולה בבני ברק ודאג לחזק מאוד את כל היהדות בארץ.
אחיו של החזון איש סיפר שאחיו לא היה גאון בילדותו ובנערותו אלא היה עם הבנה בינונית. בזכות מה זכה לגדול בתורה ולהיות ממש מגדולי הדור?
"על ידי שהיה מתחנן הרבה להקב"ה בבקשת הדעת, והיה מכוון ב"שמונה עשרה" בברכת "אתה חונן".
וכיצד הוא היה לומד? מסופר שהוא וחבריו למדו גמרא והיו חוזרים עליה שוב ואח"כ עוברים לפירושים של בעלי התוספות והראשונים על דף הגמרא. 
אולם לעיתים הם לא הצליחו להבין, אז ביקש החזון איש משני חבריו בואו ונתפלל שה' יאיר את עיננו. הם היו סוגרים את הגמרות ולוקחים ספר "תהילים". וכל אחד היה יושב בנפרד ובלב נשבר ובדמעות היו קוראים כמה פרקי תהילים ומתפללים שה' יחדד את שכלם להבין את הפירוש שלא הבינו. 
לאחר מכן, היו מתחילים ללמוד את הסוגיה מחדש , עד שהצליחו להבין את מה שהיה קשה להם.
(עפ"י הספר "ברומו של עולם עמוד 382, בנין עולם עמוד מ' ופאר הדור ח"א עמוד קעא) 

· יום חמישי ל' בחשוון - בִּרְכַּת הַתְּשׁוּבָה – הַבַּקָּשָׁה עַל קִרְבַת ה'

אַחֲרֵי שֶׁהִתְפַּלַּלְנוּ עַל הַדַּעַת בַּבְּרָכָה הָרִאשׁוֹנָה שֶׁבְּבִרְכוֹת הַבַּקָּשָׁה, אָנוּ מְבַקְּשִׁים עַל הַדָּבָר הֶחָשׁוּב בְּיוֹתֵר – הַקֶּשֶׁר לַה'. מִכֵּיוָן שֶׁלָּאָדָם יֵשׁ דַּעַת, הוּא מֵבִין שֶׁהַהִתְקָרְבוּת לַה' הִיא הַדָּבָר הַטּוֹב וְהַמְּשַׂמֵּחַ בְּיוֹתֵר, וּכְפִי שֶׁאוֹמֵר הַפָּסוּק בְּסֵפֶר תְּהִלִּים: "וַאֲנִי קִרְבַת אֱלֹקִים לִי טוֹב". לָכֵן אֲנַחְנוּ מְבַקְּשִׁים מֵה' שֶׁיַּעֲזֹר לָנוּ לָשׁוּב אֵלָיו מִכָּל הַחָטָאִים שֶׁעָשִׂינוּ וּלְהַמְשִׁיךְ לְהִתְקָרֵב אֵלָיו עַל יְדֵי תּוֹרָה וּמַעֲשִׂים טוֹבִים. לִפְעָמִים אָדָם חוֹשֵׁב שֶׁהוּא עוֹבֵד אֶת ה', אֲבָל הוּא טוֹעֶה וְעוֹשֶׂה דְּבָרִים לֹא טוֹבִים. לָכֵן אֲנַחְנוּ מְבַקְּשִׁים מֵה' בִּבְרָכָה זוֹ שֶׁנַּעֲבֹד אוֹתוֹ כְּפִי שֶׁצָּרִיךְ לַעֲבֹד אוֹתוֹ, וְנַעֲשֶׂה אֶת הַטּוֹב בָּאֱמֶת.    
(ע"פ הָרַב סולטנוביץ' בַּשִּׁעוּרִים עַל אוֹרוֹת הַתְּשׁוּבָה)
· לכל אחד מאיתנו ישנם מצוות שיותר קשה לו להקפיד עליהם. זה הזמן לחשוב במה קשה לי ולבקש מה' בברכה זו שיסייע לי להתגבר
· סיפור להפסקת עשר – על מה מתפללים בכוונה?

רבי ישראל מאיר מראדין המכונה ה"חפץ חיים" על שם ספרו על הלכות לשון הרע אשר נקרא "חפץ חיים. הוא גם כתב את פירוש ה"משנה ברורה" שהתקבל כספר פסיקה לכל האשכנזים.
החפץ חיים היה מדגיש כי אדם צריך לבקש לא רק בשביל עצמו אלא עבור כלל ישראל. בנוסף היה רגיל לומר שלעיתים אדם זוכר להתפלל על דברים גשמיים ומכוון בברכת "ברך עלינו" שתהיה לו פרנסה, אולם אדם שוכח לכוון ולהתפלל כראוי על דברים רוחניים. וכך אמר: "לכל הפחות , שישתדל לכון בעניני שמיים בברכת "השיבנו" ובברכת "סלח לנו", כמו שמכוון בברכת "ברך עלינו".
(עפ"י 'ברומו של עולם' מאת הרב יעקב ישראל לוגאסי,  עמוד 373)

· יום שישי א' בכסלו – בִּרְכַּת הַסְּלִיחָה – לְהִתְנַקּוֹת מִכָּל לִכְלוּךְ הַחֲטָאִים

בַּבְּרָכָה הַשְּׁלִישִׁית שֶׁבְּחֵלֶק בִּרְכוֹת הַבַּקָּשָׁה, אָנוּ מְבַקְּשִׁים מֵה' שֶׁיִמְחַל לָנוּ עַל חֲטָאֵינוּ. אַחֲרֵי שֶׁבִּקַּשְׁנוּ עַל הַדַּעַת, לְהָבִין מָה טוֹב וּמָה רַע, וּלְאַחַר מִכֵּן בִּקַּשְׁנוּ לַעֲשׂוֹת אֶת הַטּוֹב - לָשׁוּב אֶל ה' וּלְהִתְקָרֵב אֵלָיו, אָנוּ מַרְגִּישִׁים שֶׁאִי אֶפְשָׁר לְהִתְקָרֵב לַה' כְּשֶׁיֵּשׁ לָנוּ חֲטָאִים. הַחֲטָאִים הֵם כְּמוֹ מְחִצָּה שֶׁעוֹמֶדֶת בֵּינֵינוּ וּבֵין ה', וְלָכֵן אֲנַחְנוּ מִשְׁתּוֹקְקִים שֶׂה' יִמְחַק לָנוּ אוֹתָם.
בְּסִיוּם הַבְּרָכָה מוֹסִיפִים נִמּוּק מַדּוּעַ אָנוּ מְבַקְּשִׁים שֶׂה' יִסְלַח לָנוּ – כִּי ה' הוּא מוֹחֵל וְסוֹלֵחַ. שֶׁלֹּא כְּמוֹ בְּנֵי אָדָם, שֶׁלִּפְעָמִים בִּגְלַל שֶׁיֵּשׁ לָהֶם מִדּוֹת רָעוֹת הֵם לֹא סוֹלְחִים, ה' תָּמִיד סוֹלֵחַ לְמִי שֶׁבֶּאֱמֶת חוֹזֵר בִּתְשׁוּבָה, מְתַקֵּן אֶת הַמַּעֲשִׂים וּמַחְלִיט שֶׁלֹּא לַחֲטֹא יוֹתֵר.  
(ע"פ ע"פ הָרַב קוּק, אוֹרוֹת הַתְּשׁוּבָה ז, ה)
· ננסה כולנו לחשוב איזה חטאים עשינו ועליהם נבקש מה' שימחל לנו 

· יום ראשון ג' בכסלו -  בִּרְכַּת הַגְּאֻלָּה – שֶׁנִתְגַבֵּר עַל כָּל הַצָּרוֹת שֶׁקּוֹרוֹת לָנוּ
הַבְּרָכָה הָרְבִיעִית שֶׁבְּבִרְכוֹת הַבַּקָּשָׁה הִיא בִּרְכַּת הַגְּאֻלָּה. אַחֲרֵי שֶׁבִּקַּשְׁנוּ דַּעַת, תְּשׁוּבָה וּסְלִיחָה, שֶׁהֵם דְּבָרִים שֶׁתָּמִיד אֲנַחְנוּ צְרִיכִים, אָנוּ עוֹבְרִים לַבַּקָּשָׁה עַל צָרוֹת מְסֻיָּמוֹת שֶׁקּוֹרוֹת לָנוּ בַּחַיִּים – לִפְעָמִים יֵשׁ סַכָּנוֹת שׁוֹנוֹת, מִלְחָמוֹת אוֹ כָּל מִינֵי צָרוֹת פְּרָטִיּוֹת. גַּם לַאֲנָשִׁים בְּרִיאִים, שְׂמֵחִים וַעֲשִׁירִים, יֵשׁ מִדֵּי פַּעַם חֶסְּרוֹנוֹת וּקְשָׁיִים, צָרוֹת וְאוֹיְבִים. לָכֵן אָנוּ פּוֹתְחִים אֶת הַבְּרָכָה בְּבַקָּשָׁה מֵה' שֶׁיִּרְאֶה אֶת עָנְיֵנוּ, לֹא דַּוְקָא עֹנִי בְּכֶסֶף, אֶלָּא כָּל חִסָּרוֹן וְצָרָה. וּמִתּוֹךְ שֶׁיִּרְאֶה אֶת הָעֹנִי וְהַחִסָּרוֹן שֶׁיֵּשׁ בָּנוּ, אָנוּ מְבַקְּשִׁים שֶׂה' יָרִיב אֶת הַמְּרִיבָה שֶׁלָּנוּ נֶגֶד הַחִסָּרוֹן הַזֶּה וְנֶגֶד הָאוֹיְבִים שֶׁלָּנוּ, וְיִגְאַל אוֹתָנוּ בִּמְהֵרָה מֵהַצָּרוֹת שֶׁיֵּשׁ לַנּוּ מִדֵּי פַּעַם. 
(ע"פ רַשִׁ"י בַּגְמָרָא מְגִלָּה יז, ב)
· חשבו מאלו צרות הייתם רוצים שה' יגאל אותנו

· יום שני ד' בכסלו - בִּרְכַּת הָרְפוּאָה – רְפוּאַת הַנֶּפֶשׁ וּרְפוּאַת הַגּוּף

בַּבְּרָכָה הַחֲמִישִׁית שֶׁבְּחֵלֶק בִּרְכוֹת הַבַּקָּשָׁה אָנוּ מְבַקְּשִׁים רְפוּאָה. כָּל אֶחָד הָיָה חוֹלֶה פַּעַם, וְזוֹכֵר כַּמָּה זֶה לֹא נָעִים. לָכֵן, גַּם כַּאֲשֶׁר אֲנַחְנוּ בְּרִיאִים – אָסוּר לִשְׁכֹּחַ שֶׁיֵּשׁ הַרְבֵּה חוֹלִים, שֶׁחֶלְקָם סוֹבְלִים מְאֹד, וַאֲנַחְנוּ מְבַקְּשִׁים מֵה' שֶׁיְּרַפֵּא אוֹתָם.
בְּתוֹךְ הַבְּרָכָה אֲנַחְנוּ מַזְכִּירִים שֶׂה' שׁוֹנֶה מִכָּל רוֹפֵא: גַּם הָרוֹפֵא הֲכִי טוֹב בָּעוֹלָם שֶׁיַּצְלִיחַ לְרַפֵּא לְגַמְרֵי אֶת הַחוֹלִים שֶׁלּוֹ – לֹא יָכוֹל לִמְנֹעַ מֵהֶם שֶׁיִּהְיוּ שׁוּב חוֹלִים. וְאִלּוּ הַקָבָּ"ה יָכוֹל לְרַפֵּא אוֹתָנוּ וְלִשְׁמֹר שֶׁלְעוֹלָם לֹא נִהְיֶה שׁוּב חוֹלִים. לָכֵן אָנוּ אוֹמְרִים – "רְפָאֵנוּ ה', וְנֵרָפֵא", לְתָּמִיד.
יֵשׁ כָּאֵלֶּה שֶׁחוֹלִים בְּמַחֲלוֹת נַפְשִׁיּוֹת – שֶׁהֵם תָּמִיד בְּעַצְבוּת גְּדוֹלָה אוֹ פַּחַד בְּלִי סִבָּה. גַּם עֲלֵיהֶם אֲנַחְנוּ מִתְפַּלְּלִים, בַּמִּלִּים: "הוֹשִׁיעֵנוּ, וְנִוָשֵׁעָה".  
(עפ"י הרב אורי שרקי באתר שלו)
· נסו להזכר בתחושות שלכם כאשר הייתם חולים ממש? חשבו כמה עלינו להודות כאשר אנו בריאים

· יום שלישי ה' בכסלו - בִּרְכַּת הַשָּׁנִים – עַל הַגְּשָׁמִים וְהַפַּרְנָסָה
כִּשְׁנֵי שְׁלִישִׁים מִפְּנֵי כַּדּוּר הָאָרֶץ מְכֻסִּים מַיִם, וְכִשְׁנֵי שְׁלִישִׁים מִמִּשְׁקָל גּוּף הָאָדָם – הֵם מַיִם. וּמִכּיוָן שֶׁהַמַּיִם הֵם אֶחָד הַדְּבָרִים הַחֲשׁוּבִים לַחַיִּים,  הַבְּרָכָה הַשִּׁשִּׁית שֶׁבְּחֵלֶק בִּרְכוֹת הַבַּקָּשָׁה מֻקְדֶּשֶׁת לְבַּקָּשָׁה עַל הַמַּיִם. בְּעָבָר, שְׁנַת בַּצֹּרֶת הָיְתָה יְכוֹלָה לִגְרֹם לְמָוֶת בַּצָּמָא. הַיּוֹם, בָּרוּךְ ה', הַמַּדָּע הִתְפַּתֵּחַ וְיֵשׁ שִׁיטוֹת אֵיךְ לְסַנֵּן מַיִם מְלֻכְלָכִים וּלְהִשְׁתַּמֵּשׁ בָּהֶם. אֲבָל עֲדַיִן – שְׁנַת בַּצֹּרֶת יְכוֹלָה לִגְרֹם נֶזֶק קָשֶׁה, וְשָׁנָה שָׁבָּה יוֹרְדִים גְּשָׁמִים מְרֻבּים  הִיא שָׁנָה שֶׁל בְּרָכָה גְּדוֹלָה. הַתְּפִלָּה עַל הַגְּשָׁמִים נִקְרֵאת  בִּרְכַּת הַשָּׁנִים וְהִיא גַּם הַבְּרָכָה עַל הַפַּרְנָסָה, מִפָּנַי שֶׁפַּעַם עִקַּר הַפַּרְנָסָה הָיְתָה תְּלוּיָה בְּגֶּשֶׁם. בִּבְרָכָה זוֹ צָרִיךְ גַּם לְהִתְפַּלֵּל שֶׁנַּצְלִיחַ לְהִתְפַּרְנֵס בַּכָבוֹד. 
· חשבו , מה הבקשה שלכם האישית בנושא הפרנסה? זכרו להתפלל על כך בשמונה עשרה

· יום רביעי ו' בכסלו - בִּרְכַּת קִבּוּץ גָּלוּיוֹת – שֶׁיָּשׁוּבוּ כָּל יִשְׂרָאֵל לָאָרֶץ
בִּרְכוֹת הַבַּקָּשָׁה שֶׁבִּתְפִלַּת הָעֲמִידָה מְחֻלָּקוֹת לִשְׁנֵי חֲלָקִים. עַל הַבְּרָכוֹת שֶׁבַּחֵלֶק הָרִאשׁוֹן לָמַדְנוּ עַד הַיּוֹם. בְּרָכוֹת אֵלּוּ הֵן בַּקָּשׁוֹת עַל דְּבָרִים שֶׁכָּל אֶחָד צָרִיךְ לְעַצְמוֹ – דַּעַת, תְּשׁוּבָה, סְלִיחָה, גְּאֻלָּה מִצָּרוֹת, רְפוּאָה וּפִרְנְסָה. אַךְ הַבְּרָכוֹת שֶׁבַּחֵלֶק הַשֵּׁנִי שֶׁל בִּרְכוֹת הַבַּקָּשָׁה, שֶׁאוֹתוֹ נַתְחִיל לִלְמֹד הַיּוֹם, הֵן בַּקָּשׁוֹת עַל דְּבָרִים שֶׁקְּשׁוּרִים לְכָל הָעָם יַחַד. הָרִאשׁוֹנָה שֶׁבָּהֶן – הַבַּקָּשָׁה עַל קִבּוּץ הַגָּלוּיוֹת, שֶׁיַּעֲלוּ כָּל יִשְׂרָאֵל לְאֶרֶץ יִשְׂרָאֵל. הַגְּאֻלָּה מַתְחִילָה מִכָּךְ שֶׁיֵּשׁ לְעַם יִשְׂרָאֵל מְדִינָה מִשֶּׁלּוֹ, וּכְדֵי שֶׁמְּדִינָה זוֹ תִּהְיֶה חֲזָקָה וְתוּכַל לִהְיוֹת דֻּגְמָא לְכָל הַמְּדִינוֹת אֵיךְ צְרִיכָה לִהְיוֹת מְדִינָה טוֹבָה, צָרִיךְ שֶׁכָּל עַם יִשְׂרָאֵל יַעֲלֶה ארְצה. 
(על פי הרב קוק בספר אורות)
· האם יש לכם מושג כמה יהודים עוד גרים בחוץ לארץ? עלינו להתפלל שישובו במהרה!

· יום חמישי ז' בכסלו - בִּרְכַּת הַמִּשְׁפָּט – שֶׁיִּהְיֶה מִשְׁפָּט צֶדֶק ובִּרְכַּת עֲקִירַת הָרְשָׁעִים 

לְאַחר שֶׁבִּקַּשְׁנוּ עַל קִבּוּץ הַגָּלוּיוֹת, שֶׁהוּא תְּחִלַּת הַגְּאֻלָּה, אָנוּ מְבַקְּשִׁים שֶׁהַשּׁוֹפְטִים, הַמַּנְהִיגִים וְרָאשֵׁי הָעָם שֶׁלָּנוּ, יִהְיוּ צַדִּיקִים כְּפִי שֶׁהָיוּ מַנְהִיגִי הָעָם וְהַשּׁוֹפְטִים הַצַּדִּיקִים שֶׁעֲלֵיהֶם לָמַדְנוּ בַּתּוֹרָה, וּמִמֵּילָא אָז יַעֲנִישׁוּ אֶת הָרְשָׁעִים וְיַעֲשׂוּ טוֹב לַצַּדִּיקִים. עַל יְדֵי הַשּׁוֹפְטִים הַצַּדִּיקִים, ה' יִמְלֹךְ עָלֵינוּ לְבַדּוֹ, בְּרַחֲמִים, וְלֹא כָּל מִינֵי מַנְהִיגִים רְשָׁעִים.
לְאַחר שֶׁבִּקַּשְׁנוּ שֶׁהַשּׁוֹפְטִים וְהַמַּנְהִיגִים בְּיִשְׂרָאֵל יִהְיוּ אַנְשֵׁי אֱמֶת וְצֶדֶק שֶׁיְּחַזְּקוּ אֶת הַצַּדִּיקִים וְיַעֲנִישׁוּ אֶת הָרְשָׁעִים, אָנוּ מְבַקְּשִׁים שֶׁהָרְשָׁעִים שֶׁעוֹשִׂים דְּבָרִים נֶגֶד עַם יִשְׂרָאֵל יָמוּתוּ וְלֹא יִשָּׁאֵר מֵהֶם זֵכֶר. לְאַחַר חֻרְבָּן בֵּית הַמִּקְדָּשׁ הַשֵּׁנִי הִתְחִילוּ לִפְעֹל בְּעַם יִשְׂרָאֵל אֲנָשִׁים שֶׁהֶחְֵלִיטוּ לְהַפְסִיק אֶת מָסֹרֶת הַתּוֹרָה. כַּמָּה מֵהֵם יָצְרוּ אֶת הַדָּת הַנּוֹצְרִית, שֶׁבִּגְלָלָהּ נִרְצְחוּ אַלְפֵי יְהוּדִים. מִכֵּיוָן שֶׁרָאָה רַבָּן גַּמְלִיאֵל אֶת הַסַּכָּנָה שֶׁבַּאֲנָשִׁים הָאֵלֶּה, אָמַר שֶׁצָּרִיךְ לְהוֹסִיף לַתְּפִלָּה עוֹד בְּרָכָה, שֶׁבָּהּ נְבַקֵּשׁ מֵה' שֶׁיַּעֲקֹר וְיַשְׁמִיד אֶת הָאֲנָשִׁים הָאֵלֶּה. וּמִי שֶׁנִּבְחַר לִכְתֹּב אֶת נֻסָּח הַבְּרָכָה הָיָה שְׁמוּאֵל הַקָּטָן, שֶׁהָיָה עָנָו גָּדוֹל וּמָלֵא בָּאַהֲבָה לָעוֹלָם, וְלָכֵן יָדַע לִשְׂנֹא רַק אֶת מִי שֶׁצָּרִיךְ לִשְׂנֹא, אֶת מִי שֶׁעוֹשֶׂה רַע לָעוֹלָם.  
(עפ"י הָרַמְבַּ"ם תְּפִלָּה ונשי"כ ב, א, וְהָרַב קוּק בְּעוֹלַת רְאִיָּ"ה)
· הידעתם שיש חוקים במדינת ישראל שנוהגים על פי  החוק  של התורכים והבריטים ששלטו בארץ לפני יותר משבעים שנה. האם אתם מכירים חוקים  שלדעתכם צריכים תיקון על ידי שופטים  שהולכים על פי התורה? 

· יום שישי ח' בכסלו - הַבְּרָכָה עַל הַצַּדִּיקִים

הַגְּמָרָא מְסַפֶּרֶת שֶׁבִּזְכוּת  שֶׁיֵּשׁ בָּעוֹלָם צַדִּיקים, הַקָבָּ"ה דּוֹאֵג לְפַּרְנָסָה לְכָל הָעוֹלָם כֻּלּוֹ, מִפְּנֵי שֶׁהַצַּדִּיק מַצְדִּיק אֶת קִיּוּמוֹ שֶׁל הָעוֹלָם. לָכֵן לְאַחֵר שֶׁבִּקַּשְׁנוּ שֶׁיִכַּרְתוּ הָרְשָׁעִים שֶׁגּוֹרְמִים לָעוֹלָם צָרוֹת וּבְעָיוֹת, אָנוּ מַקְדִּישִׁים בְּרָכָה לַצַּדִּיקִים, וּמְבַקְּשִׁים שֶׁתִּהְיֶה לָהֶם הַצְלָחָה מְיֻחֶדֶת. וְשֶׁלֹּא כְּמוֹ אָדָם רָגִיל, שֶׁלֹּא כָּל-כָּךְ מִשְׁתּוֹקֵק לַגְּאֻלָּה, הַצַּדִּיק מִשְׁתּוֹקֵק לַגְּאֻלָּה וְעוֹשֶׂה מַעֲשִׂים שֶׁמְּקָרְבִים אֶת הַגְּאֻלָּה, וּמִמֵּילָא יוֹתֵר מִצְטַעֵר שֶׁעֲדַיִן הַגְּאֻלָּה לֹא הִגִּיעָה. לָכֵן הַצַּדִּיק צָרִיךְ יוֹתֵר עֶזְרָה מֵה', וְיוֹתֵר בְּרָכָה בְּמַעֲשָׂיו. וּמִכֵּיוָן שֶׁהַצַּדִּיק קָשׁוּר לְכָל הָעוֹלָם, וּפוֹעֵל בִּשְּׁבִיל לַעֲשׂוֹת טוֹב לְכָל הָעוֹלָם, כֻּלָּנוּ מִתְפַּלְּלִים עָלָיו 
(עפ"י הָרַב סולטנוביץ' בַּשִּׁעוּרִים עַל אוֹרוֹת הַקֹּדֶשׁ וְהָרַב שרקי בַּאֲתָר שֶׁלּוֹ)
· האם אתם מכירים אנשים שאתם מרגישים שהם צדיקים  שאיכפת להם כל הזמן מאחרים? מה אתם יכולים לספר על הצדיק שבחרתם? האם הרגשתם שאיכפת לו מכם?
· סיפור להפסקת עשר -  הדלק שלא נגמר – תפילתו של הרב מרדכי אליהו זצ"ל

למדנו היום על ברכת "על הצדיקים". על מנת שנבין מעט עד כמה אנו צריכים את הצדיקים המקיימים את העולם כולו נשמע את הסיפור על הרב מרדכי אליהו זצ"ל שהיה צדיק עצון שנפטר לא לפני הרבה שנים.
הַמַּעֲשֶׂה הַבָּא הִתְרַחֵשׁ בְּמַהֲלַךְ טִיסָה מִיִּשְׂרָאֵל לְלוֹס אַנְגֶּ'לֶס. הָרַב יָשַׁב בַּמָּטוֹס וְלָמַד בְּרִכּוּז, כַּאֲשֶׁר לְפֶתַע עָצַם אֶת עֵינָיו וְשָׁקַע בִּתְפִלָּה חֲרִישִׁית. הָרַבָּנִית, שֶׁיָּשְׁבָה לְצִדּוֹ, הִבְחִינָה בְּכָךְ וְלֹא הֵבִינָה עַל מָה מִתְפַּלֵּל הָרַב. אוּלָם כַּעֲבֹר דַּקּוֹת סְפוּרוֹת נִפְתְּרָה הַתַּעֲלוּמָה.
דֶּלֶת תָּא הַטַּיָּס נִפְתְּחָה, וְאַחַד הַטַּיָּסִים יָצָא וְנִגַּשׁ אֵלֶיהָ. פָּנָיו הָיוּ חִוְּרוֹת. "הָרַבָּנִית", אָמַר בְּלַחַשׁ, "תַּגִּידִי לָרַב, שֶׁיֵּשׁ נְזִילָה שֶׁל דֶּלֶק מֵהַמָּטוֹס, וְאִי אֶפְשָׁר לַעֲצֹר אוֹתָהּ".
"מָה זֹאת אוֹמֶרֶת?" נִבְהֲלָה הָרַבָּנִית, "אֵין אֵיפֹה לִנְחֹת?"
"לֹא!" הֵשִׁיב הַטַּיָּס בִּשְׂפָתַיִם יְבֵשׁוֹת, "אֲנַחְנוּ בְּאֶמְצַע הָאוֹקְיָנוֹס, וְעִם מְעַט הַדֶּלֶק שֶׁנּוֹתַר בַּמְּכָל לֹא נַסְפִּיק לְהַגִּיעַ לְשׁוּם מָקוֹם. תַּגִּידִי לָרַב, שֶׁיַּעֲשֶׂה מַשֶּׁהוּ".
הָרַבָּנִית הִבִּיטָה בְּעֵינָיו הָעֲצוּמוֹת שֶׁל הָרַב. "הָרַב", קָרְאָה. "הָרַב", קָרְאָה שׁוּב. אֲבָל הָרַב לֹא עָנָה. הוּא הָיָה שָׁקוּעַ בִּתְפִלָּה, פָּנָיו בָּעֲרוּ כְּלַהֶבֶת אֵשׁ.
וּלְפֶתַע פָּקַח אֶת עֵינָיו וְאָמַר לָרַבָּנִית: "אִמְרִי לַטַּיָּס שֶׁיַּמְשִׁיךְ לָטוּס אֶל הַיַּעַד. מֵרֶגַע זֶה וָהָלְאָה, לֹא יָזוּז הַמָּחוֹג כְּלָל!"
הַטַּיָּס שָׁמַע אֶת הַדָּבָר וּמִהֵר לַחְזֹר לְתָא הַקַּבַּרְנִיט, וְכַעֲבֹר דַּקָּה חָזַר וְהַבָּעַת תַּדְהֵמָה עַל פָּנָיו. "הַמָּחוֹג נֶעֱצַר! הַנְּזִילָה הֻפְסְקָה בְּלִי שׁוּם סִבָּה, וְגַם הַטִּיסָה לֹא מַפְחִיתָה אֶת כַּמּוּת הַדֶּלֶק!"
הָרַבָּנִית שָׁמְעָה אֶת דְּבָרָיו, אוּלָם הָרַב לֹא שָׁמַע מְאוּמָה. הוּא הָיָה שָׁקוּעַ בִּתְפִלָּה, עֵינָיו עֲצוּמוֹת וְכֻלּוֹ אָחוּז שַׂרְעַפִּים.
הָרַבָּנִית הִבִּיטָה סָבִיב. הַמָּטוֹס הָיָה עָמוּס בִּמְאוֹת נוֹסְעִים. חֶרְדַּת קֹדֶשׁ מִלְּאָה אֶת לִבָּהּ. הִיא יָדְעָה כִּי הָרַב, בִּתְפִלָּתוֹ, מַחְזִיק כָּעֵת אֶת כָּל הַנּוֹסְעִים הַלָּלוּ בָּאֲוִיר, בְּדֶרֶךְ נֵס.
בְּמֶשֶׁךְ שְׁעָתַיִם נִמְשַׁךְ הַדָּבָר. שְׁנֵי הַטַּיָּסִים וּשְׁאָר אַנְשֵׁי הַצֶּוֶת הִתְגּוֹדְדוּ בְּמֶרְחָק מָה מִכִּסְּאוֹ שֶׁל הָרַב, נִזְהָרִים שֶׁלֹּא לְהַפְרִיעוֹ בִּתְפִלָּתוֹ, כַּאֲשֶׁר בְּכָל כַּמָּה רְגָעִים הוֹלֵךְ אֶחָד מֵהֶם לְוַדֵּא, שֶׁהַמָּחוֹג לֹא זָז. הוּא, אָכֵן, לֹא זָז.
רַק עִם הִתְקָרֵב הַמָּטוֹס אֶל שְׂדֵה הַתְּעוּפָה, פָּקַח הָרַב אֶת עֵינָיו, וּבְאוֹתוֹ הָרֶגַע הֵחֵל מַד הַדֶּלֶק לִצְנֹחַ כְּלַפֵּי מַטָּה. אוּלָם אָז, כְּבָר לֹא הָיְתָה בְּכָךְ כָּל סַכָּנָה. הַטַּיָּסִים נָשְׁמוּ לִרְוָחָה וְהֵטִיסוּ אֶת הַמָּטוֹס אֶל מַסְלוּל הַנְּחִיתָה, וְהִיא הִסְתַּיְּמָה בְּשָׁלוֹם וּבְבִטְחָה.


· יום ראשון י' בכסלו - בִּרְכַּת בִּנְיָן יְרוּשָׁלַיִם – הַחְיָאַת לֵב הָעוֹלָם

לְאַחֵר שֶׁהִתְפַּלַּלְנוּ עַל הַצַּדִּיקִים, שֶׁכְּפִי שֶׁהַלֵּב מֵחַיֶּה אֶת הַגּוּף, כָּךְ גַּם הֵם מְחַיִּים אֶת הָעוֹלָם, אָנוּ מִתְפַּלְּלִים עַל יְרוּשָׁלַיִם, שֶׁגַּם הִיא לִבּוֹ שֶׁל הָעוֹלָם. בִּירוּשָׁלַיִם נִמְצָא הַר הַבַּיִת, מְקוֹם הַמִּקְדָּשׁ. וּבְמֶרְכָּז הַר הַבַּיִת נִמְצֵאת אֶבֶן הַשְּׁתִיָּה, שֶׁמִמֶּנָּה הוּשְׁתָּת הָעוֹלָם, כְּלוֹמַר – מִמֶּנָּה הִתְחִילָה בְּרִיאַת הָעוֹלָם.  בִּירוּשָׁלַיִם נִמְצָא עִקַּר הַקֶּשֶׁר שֶׁל הָעוֹלָם עִם ה', וְהַר הַבַּיִת הוּא הַמָּקוֹם  הַקָּדוֹשׁ בְּיוֹתֵר בָּעוֹלָם. כָּל עוֹד יְרוּשָׁלַיִם לֹא בְּנוּיָה כְּמוֹ שֶׁצָּרִיךְ, וּבֵית הַמִּקְדָּשׁ עֲדַיִן חָרֵב,  יֵשׁ צַעַר בָּעוֹלָם. לָכֵן אָנוּ מִתְאַבְּלִים בְּתִּשְׁעָה בְּאָב עַל חֻרְבָּן הַמִּקְדָּשׁ וִירוּשָׁלַיִם, וּבִתְחִלַּת כָּל חֲתֻנָּה אֲנַחְנוּ נִשְׁבָּעִים שֶׁלֹּא נִשְׁכַּח אֶת יְרוּשָׁלַיִם, עַד שֶׁנִּבְנָה אֶת הַמִּקְדָּשׁ בְּעֶזְרַת ה'.
(עפ"י יוֹמָא נד, ב; סֵפֶר הַכּוּזָרִי ב, יב; וְדִבְרֵי הָרַב מְלַמֵּד בְּחוּפּוֹת)
· מה נתן לחשמונאים את הכוח להלחם על מקום המקדש במסירות נפש כה גדולה?

· יום שני י"א בכסלו - בִּרְכַּת מָשִׁיחַ בֶּן דָּוִד – הַצִּפִּיָּה לַיְּשׁוּעָה

בַּשָּׁנִים הָרִאשׁוֹנוֹת לְאַחַר הֲקָמַת הַמְּדִינָה, הִתְרַגְּשׁוּ וְשָׂמְחוּ. הִנֵּה, אָמְרוּ אָז בְּהִתְפַּעֲלוּת, אֶפְשָׁר לִרְאוֹת אֵיךְ מָה שֶׁאָמְרוּ הַנְּבִיאִים עַל בִּיאַת הַמָּשִׁיחַ מִתְקַיֵּם מוּל הָעֵינַיִם שֶׁלָּנוּ! אֲבָל אַחֲרֵי שֶׁעָבְרוּ שָׁנִים רַבּוֹת, וַעֲדַיִן יֵשׁ מִלְחָמוֹת, פִּגּוּעִים וּמַחֲלוֹת, בֵּית הַמִּקְדָּשׁ עוֹד לֹא בָּנוּי וְיֵשׁ כָּל כָּךְ עֲבֵירוֹת וּמְרִיבוֹת בְּעַם יִשְׂרָאֵל - הָיוּ אֲנָשִׁים שֶׁהִתְיָאֲשׁוּ. חָשְׁבוּ שֶׁאוּלַי כְּבָר אֵין מָה לְקַוּוֹת, וְאוּלַי מָשִׁיחַ לֹא יָבוֹא. אָז כְּדֵי שֶׁלֹּא יִהְיוּ לָנוּ מַחְשָׁבוֹת יֵאוּשׁ כָּאֵלֶּה, תִּקְנוּ חֲזַ"ל בַּתְפִלָּה אֶת בִּרְכַּת הַצִּפִּיָּה לַמָּשִׁיחַ. כַּאֲשֶׁר אָנוּ מְבַקְּשִׁים מֵה' שֶׁיַּצְמִיחַ אֶת הַיְּשׁוּעָה – אָנוּ נִזְכָּרִים שֶׁכְּמוֹ שֶׁצֶּמַח צוֹמֵחַ לְאַט, כָּךְ גַּם הַגְּאֻלָּה. אֶלָּא שֶׁאָנוּ מְבַקְּשִׁים שֶׁהִצְמִיחָה תִּהְיֶה בִּמְהֵרָה, בְִּיָמֵינוּ, אָמֵן.  
(עפ"י הרב אורי שרקי באתר שלו)
· איזה נבואות אתם יכולים להגיד בבירור שמתקיימות מול העיניים שלנו כיום?
· יום שלישי י"ב בכסלו - בִּרְכַּת שׁוֹמֵעַ תְּפִלָּה – הַבַּקָּשׁוֹת הָאִישִׁיּוֹת שֶׁאֵין לַהֵן מָקוֹם בִּשְׁאָר הַבְּרָכוֹת

בַּבְּרָכָה הָאַחֲרוֹנָה שֶׁבְּחֵלֶק בִּרְכוֹת הַבַּקָּשָׁה, אֲנַחְנוּ לֹא מְבַקְּשִׁים עַל דָּבָר מְסֻּיָם, כְּמוֹ רְפוּאָה אוֹ פַּרְנָסָה, אֶלָּא מְבַקְּשִׁים שֶׂה' יִשְׁמַע אֶת תְּפִלָּתֵנוּ, גַּם אִם הִתְפַּלַּלְנוּ בְּלִי מַסְפִּיק כַּוָּנָה, אוֹ עִם כַּוָּנָה לֹא טוֹבָה. בִּבְרָכָה זוֹ אֶפְשָׁר לְהַכְנִיס אֶת כָּל הַבַּקָּשׁוֹת הָאִישִׁיּוֹת שֶׁאֵין לָהֶן מָקוֹם בִּשְּׁאָר הַבְּרָכוֹת. לְדֻגְמָא, אִם רוֹצִים מַשֶּׁהוּ וְלֹא יוֹדְעִים בְּאֵיזוֹ בְּרָכָה צָרִיךְ לְכַוֵּן עָלָיו, בְּבִרְכַּת שׁוֹמֵעַ תְּפִלָּה אֶפְשָׁר לְבַקֵּשׁ אוֹתוֹ בַּמִּלִּים שֶׁלָּנוּ, לִפְנֵי הַמִּשְׁפָּט הָאַחֲרוֹן בַּבְּרָכָה 
לפְעָמִים אֲנַחְנוּ מְבַקְּשִׁים מַשֶּׁהוּ מִתּוֹךְ כַּוָּנָה לֹא טוֹבָה. לַדֻּגְמָא, יֵשׁ יֶלֶד שֶׁמִּתְפַּלֵּל לְהַצְלִיחַ בַּמִּבְחָן - רַק כִּי הוּא מְקַנֵּא בֶּחָבֵר שֶׁלּוֹ שֶׁהִצְלִיחַ בַּמִּבְחָן הַקֹּודֵם. לָכֵן בִּרְכַּת שׁוֹמֵעַ תְּפִלָּה הִיא רַק אַחֲרֵי הַבְּרָכוֹת עַל הַצַּדִּיקִים, יְרוּשָׁלַיִם וְהַמָּשִׁיחַ, כְּדֵי שֶׁלָּרְצוֹנוֹת שֶׁלָּנוּ יִהְיוּ סִבּוֹת טוֹבוֹת וּטְהוֹרוֹת. 
(עפ"י הרב אורי שרקי באתר שלו)
· חשבו על משהו שלא התפללתם עליו עד היום שניתן להוסיף אותו בברכת שומע תפילה.

· יום רביעי י"ג בכסלו - בִּרְכַּת הָעֲבוֹדָה – הַתְּפִלָּה עַל הִתְקַבְּלוּת הַקָּרְבָּנוֹת

לְאַחר שֶׁסִּיַּמְנוּ אֶת חֵלֶק בִּרְכוֹת הַבַּקָּשָׁה, אָנוּ עוֹבְרִים לְבִרְכוֹת הַהוֹדָאָה. אָמְנָם, מִתּוֹךְ שָׁלֹשׁ בִּרְכוֹת הַהוֹדָאָה רַק בָּאֶמְצָעִית שֶׁבָּהֶן אָנוּ מוֹדִים בִּמְפֹרָשׁ לַה', אַךְ הָאֲחֵרוֹת קְשׁוּרוֹת אֵלֶיהָ, כְּפִי שֶׁנִּלְמָד.
בַּבְּרָכָה הָרִאשׁוֹנָה שֶּבְּבִרְכוֹת הַהוֹדָאָה אָנוּ מְבַקְּשִׁים שֶׂה' יִרְצֶה בָּנוּ וּבִתְפִלָּתֵנוּ, וּמִתּוֹךְ כָּךְ יַעֲזֹר לָנוּ לְהַחְזִיר מֵחָדָשׁ אֶת עֲבוֹדַת הַקָּרְבָּנוֹת, מִכֵּיוָן שֶׁהַתְּפִלּוֹת הֵן תַּחְלִיף לַקָּרְבָּנוֹת, וְאָנוּ רוֹצִים לַעֲבֹד אֶת ה' בָּאֹפֶן הַמְּקוֹרִי וְהַטּוֹב בְּיוֹתֵר – עַל יְדֵי הַקָּרְבָּנוֹת. יֶשְׁנוֹ קָרְבָּן מְיֻחָד בְּמִינוֹ - קָרְבָּן תּוֹדָה, שֶׁעָלָיו נֶאֱמַר שֶׁלֹּא יִתְבַּטֵּל לְעוֹלָם, גַּם כְּשֶׁכָּל הַקָּרְבָּנוֹת יִתְבַּטְּלוּ.
חז"ל לא כתבו במפורש את כוונתם שברכות אלו נקראות ברכות ההודאה, אולם ייתכן שכיון שהקרבן שלא בטל לעולם הוא קרבן תודה, הרי אנו מבקשים שיחזור קרבן זה ונוכל להודות גם עם קרבן תודה. 
(עפ"י בְּמִדְבָּר רַבָּה יח, כא; וַיִקְרָא רָבָּא ט, ז)
· איזה עוד קרבנות הייתם רוצים להקריב כאשר ייבנה המקדש? [ אולי עולה – להרגיש שאנו רוצים להתקרב אל ה' ולהיות הכי טהורים וקדושים].

· יום חמישי י"ד בכסלו - בִּרְכַּת הַהוֹדָאָה – כִּי טוֹב לַהוֹדוֹת לַה'

בַּבְּרָכָה הַמֶּרְכָּזִית שֶׁבְּחֵלֶק בִּרְכוֹת הַהוֹדָאָה, אָנוּ פָּשׁוּט מוֹדִים לַה'. מֵרֹב בַּקָּשׁוֹת, הַגּוֹרְמוֹת לָנוּ לַחֲשׁוֹב עַל מָה שֶׁחָסֵר וְעַל מָה שֶׁלֹּא טוֹב, אֲנַחְנוּ עֲלוּלִים לִשְׁכֹּחַ אֶת כָּל הַטּוֹב שֶׁכְּבָר יֵשׁ. וּבִזְכוּת בִּרְכַּת הַהוֹדָאָה אֲנַחְנוּ נִזְכָּרִים שֶׁלַמְרוֹת כָּל מָה שֶׁחָסֵר וְאָנוּ מִתְפַּלְּלִים עָלָיו, ה' גַּם מַשְׁפִּיעַ עָלֵינוּ רֹב טוֹבָה וְעָלֵינוּ לַהוֹדוֹת לוֹ. וְכָךְ רָאוּי, שֶׁאַחֲרֵי שֶׁבִּקַּשְׁנוּ מֵה' כָּל כָּךְ הַרְבֵּה בַּקָּשׁוֹת, לֹא נִשְׁכַּח גַּם לְהַכִּיר תּוֹדָה עַל שֶׁנָתַּן לָנוּ. 
חז"ל אמרו כי גַּם מִי שֶׁקָּשֶׁה לו לְכַוֵּן בִּשְׁאָר הַתְּפִלָּה, בְּבִרְכַּת 'אָבוֹת' וּבְבִרְכַּת הַהוֹדָאָה יתְאַמֵּץ לְהִתְרַכֵּז, בִּגְלַל הַחֲשִׁיבוּת שֶׁבְּהַכָּרַת הַתּוֹדָה לַה'. כַּאֲשֶׁר נִתְרַגֵּל לְהוֹדוֹת לַה', נִלְמַד לְהוֹדוֹת גַּם לַהוֹרִים, לַמּוֹרִים וְלַחֲבֵרִים, וְנִהְיֶה אֲנָשִׁים נְעִימִים שֶׁעוֹשִׂים טוֹב בָּעוֹלָם.
בברכות אלו אנו גם כורעים ומשתחוים לה' בתחילת ובסוף הברכה.
(עפ"י הָרַב סוּלְטַנוֹבִיץ' בַּשִּׁעוּרִים עַל אוֹרוֹת הַתְּשׁוּבָה)
· נסו כל יום לומר תודה לפחות לאדם אחד!
· סיפור להפסקת עשר – טוב להודות לה'
כל כך הרבה ניסים קורים מסביבנו ואנו בכלל לא יודעים. "על ניסיך שבכל יום עימנו" אנו אומרים בברכת מודים. אז הפעם נספר על אחד מהם. 
כח צהל שניכנס לאחד המסגדים בעזה החל בחיפושים אחרי אמל"ח. כשלפתע יצאה מאחד החדרים מחבלת שביקשה לפוצץ עצמה על החיילים. אחד מאנשי הכח שהבחין בכוונתה, צעק באינסטינקט את שני המילים "שמע ישראל"!! 
אז החל הנס-המחבלת התחילה לרעוד. החיילים הצליחו ברגע זה להשתלט עליה ולנטרל את המטען שנשאה והעבירו אותה לחקירת השב"כ. ואז התברר שאם המחבלת היא יהודיה שנישאה לערבי בארץ ולאחר החתונה הוא הבריח אותה לעזה ושם היא חיה בהשפלות והתעללות. 
כח של שיריון יצא להביא את שני ילדיה הקטנים לארץ. ה'מחבלת' אף מסרה פרטים שאסור לפרסם אך סייעו לצה"ל בחשיפת מנהרה ודירת מפקדה של ראשי חמאס. המחבלת ושני ילדיה כרגע במיתקן של השבכ. ולאחר המבצע היא תועבר לארגון 'יד לאחים' לשיקום חייה. מדהים!! מה כוחה של זעקת "שמע ישראל" שבוקעת מכל ליבו של חייל יהודי!!!  "הנה לא ינום ולא יישן..." 
(פורסם באינטרנט בשנת תשע"ד)
· יום שישי ט"ו בכסלו – ברכת שִׂים שָׁלוֹם
אַחֲרֵי שֶׁאָמַרְנוּ תּוֹדָה לַה' בַּבְּרָכָה הַקּוֹדֶמֶת, אָנוּ מוֹסִיפִים וּמְבַקְּשִׁים שָׁלוֹם, מִשּׁוּם שֶׁרְצוֹנוֹ שֶׁל ה' שֶׁנִּהְיֶה בְּשָׁלוֹם אֶחָד עִם הַשֵּׁנִי.
ניתן להסביר שבקשת השלום היא חלק מברכות ההודאה שכיון שזהו רצונו של ה' שנהיה בשלום – הרי כחלק מההודאה לה' אנו גם רוצים לעשות את רצונו, כדי שישמח בנו , וכפי שאנו מודים לחבר על מעשה טוב שעשה לנו ומתוך כך גם רוצים לעשות את רצונו כהכרת תודה.
מדוע ברכה זו בסוף התפילה?
כְּדֵי שֶׁהָאָדָם יוּכַל לְקַבֵּל שֶׁפַע שֶׁמַּשְׁפִּיעִים עָלָיו, הוּא צָרִיךְ שָׁלוֹם. גַּם אָדָם שֶׁיַּהֲפֹךְ לְעָשִׁיר, בָּרִיא וְחָכָם – אִם לֹא יִהְיוּ לוֹ שָׁלוֹם וְאָהֲבָה עִם אִשְׁתּוֹ וִילָדָיו, יִהְיֶה אֻמְלָל. לְעֻמַּת זֹאת, אָדָם עָנִי, חוֹלָנִי וּכְסִיל, יָכֹל לִהְיוֹת בְּשִּׂמְחָה - אִם בְּבֵיתוֹ יִהְיוּ שָׁלוֹם וְאָהֲבָה. לָכֵן בִּרְכַּת הַשָּׁלוֹם הִיא בַּסּוֹף, שֶׁאָז אָנוּ מְבַקְּשִׁים מֵה' שֶׁיִּתֵּן לָנוּ גַּם כְּלִי שֶׁבּוֹ נוּכַל לִשְׁמֹר אֶת כָּל הַבְּרָכוֹת
(עפ"י תַּנָּא דְּבֵי אֵלִיָהוּ רַבָּא פֶּרֶק כ"ו; עוקצין ג, יב)
· אם מי אנו צריכים להשלים? כדאי לנסות לעשות זאת!

· יום ראשון י"ז בכסלו – אֱלֹקַי נְצֹּר – שֶׁלֹּא נִפְגַּע בָּאֲחֵרִים

אַנְשֵׁי כְּנֶסֶת הַגְּדוֹלָה תִּקְנוּ אֶת הַבְּרָכוֹת שֶׁל תְּפִלַּת שְׁמוֹנֶה עֶשְׂרֵה. מֵאוֹת שָׁנִים לְאַחַר מִכֶּן, חַכְמֵי יִשְׂרָאֵל שֶׁל תְּקוּפַת הַגְּמָרָא הוֹסִיפוּ לִתְפִלַּת עֲמִידָה תְּפִלּוֹת מִשֶּׁלָּהֶם. תְּפִלָּה אַחַת, שֶׁל חָכָם שֶׁשְּׁמוֹ מַר בְּרֵיה דְּרַבִינָא, הִתְקַבְּלָה בְּכָל יִשְׂרָאֵל – זוֹ תְּפִלַּת "אֱלֹקַי נְצֹּר" שֶׁאָנוּ אוֹמְרִים לְאַחַר הַבְּרָכוֹת שֶׁל תְּפִלַּת עֲמִידָה. בִּתְפִלָּה זוֹ אָנוּ מְבַקְּשִׁים עַל תִּקּוּן הַמִּדּוֹת, שֶׁנַּצְלִיחַ לְהִתְגַּבֵּר וְלֹא לָרִיב עִם חֲבֵרִים, לֶאֱהֹב אֶת הַתּוֹרָה וְהַמִּצְווֹת וְלַעֲשׂוֹת טוֹב בָּעוֹלָם.
לְאַחר שֶׁאָנוּ מְסַיְּמִים אֶת תְּפִלַּת "אֱלֹקַי נְצֹּר" וּפוֹסְעִים שָׁלֹשׁ פְּסִיעוֹת לְאָחוֹר כְּדֵי לְהַרְאוֹת שֶׁאָנוּ נִּפְרָדִים מֵהַמֶּלֶךְ, אָנוּ מְבַקְּשִׁים שׁוּב עַל בִּנְיָן בֵּית הַמִּקְדָּשׁ, שֶׁבּוֹ אָנוּ הֲכִי קְרוֹבִים לַה', וְהוּא הַמָּקוֹם הָרָאוּי בְּיוֹתֵר לִתְּפִלָּה לַה'.
(ע"פ מַאֲמָרוֹ שֶׁל הָרַב יְדִידְיָה ווֹלְף, וּמְלָכִים א' פֶּרֶק ח)
· האם גם לנו מותר לחבר תפילות? בודאי. תפילה עניינה דיבור עם ה'. כל אחד רשאי ואף ראוי שיעשה כך ויחבר לעצמו תפילות. אפשר להתפלל ספונטנית על דבר מסויים ואפשר גם לחשוב על נוסח מכובד ולהוסיף אותו בקטע מתאים בתוך התפילה. נסו לחבר לעצמכם תפילה אישית עבורכם.
· יום שני י"ח בכסלו - עושה שלום  
 
כשמסיימים את בקשת "אלוקי נצור" אנו אומרים: "עושה שלום במרומיו הוא יעשה שלום עלינו ועל כל עמו ישראל ואימרו אמן". כשאומרים את הבקשה הזו נוהגים לפסוע שלוש פסיעות אחורה באופן הזה: פוסעים שלוש פסיעות אחורה מתוך השתחויה (כשגופנו מוטה קדימה) ואחר כך אומרים :"עושה שלום במרומיו". לאחר מכן אנו משתחוים קמעה לצד שמאל, אחר כך משתחוים לצד ימין ואומרים: "הוא ברחמיו יעשה שלום עלינו". ובמילים "ועל כל עמו ישראל ואימרו אמן" אנו משתחוים קדימה.  


יהי רצון שהלימוד שלמדנו יסייע לנו להבין יותר את התפילה ולהרגיש יותר את הקשר שלנו עם ה' יתברך.            

